Gandia acull el 'play-off' d'ascens a LEB Plata
07 maig 2024

## Gandia acull el 'play-off' d'ascens a LEB Plata07 maig 2024Última actualització: 07 maig 2024

![](../gestion/img/aac04ae4153f041dc29a1690ebaa81aa5d15ff33abb2ed601445bd1e0189ac42.jpg)  
  

L'**edil delegat d'Esports, Jesús Naveiro**, i el **tresorer i _speaker_ d'Units Pel Bàsquet Gandia (UPB), José Luís Serra**, han anunciat hui que, a partir d'aquest dijous, Gandia acollirà el **_play-off_ d'ascens de la Lliga EBA a la LEB Plata**.  
  
La competició es dividirà en dos grups que jugaran a Gandia i Llíria. A l'A, Jaén Paraíso Interior Fs, Mataró Parc Boet i Xoborg L'Antiga CB Tormes s'enfrontaran a l'UPB per aconseguir una de les tres places de la LEB Plata. Al B, el DM Group Mollet, La Salut Archena, l'Esportiva Lleonesa i el CB Aridane faran el mateix amb l'equip de Llíria.  
  
Pel que fa als partits que es jugaran a la capital de la Safor, tindran lloc al **pavelló municipal entre el 9 i l'11 de maig**. El primer dia, l'UPB competirà contra el Jaén Paraíso Interior FS. El segon rival serà el Mataró Parc Boet, que jugarà el dia 10 i, finalment, serà el torn del Xoborg L'Antiga CB Tormes de Salamanca, que jugarà dissabte. Tots els partits començaran a les 19.15 hores.  
  
Els dos millors clubs de cada grup (A i B) aconseguiran pujar a la LEB Plata. La tercera plaça es decidirà diumenge, 12 de maig, a les 17 hores, en un partit en què s'enfrontaran els equips que hagen quedat en tercer i quart lloc.  
  
_"Una vegada més, Gandia serà el centre del bàsquet nacional reunint els millors esportistes. Anime tots els aficionats i amants de l'esport en general a recolzar i animar el nostre equip. Els jugadors han demostrat un gran esperit de lluita durant tota la temporada i espere que aconseguisquen pujar de divisió per poder treure's l'espina dels dos darrers anys"_, ha assenyalat Naveiro.  
  
_"Amb aquests esdeveniments esperem que l'afició, no només de Gandia sinó de tota la Comunitat, puga gaudir de la ciutat i que, durant els dies que dura la fase d'ascens, la gent aprofite per a veure tot allò que ofereix la nostra localitat a nivell turístic i esportiu"_. _"Esperem molta afició dels altres equips que pernoctaran a la nostra ciutat. Una vegada més, el binomi turisme-esport beneficiarà l'economia local"_, ha afegit.  
  
Les persones interessades a assistir-hi poden comprar el **passe per veure tots els partits, que són 30 euros**, o adquirir les **entrades d'un dia, que costen 15 euros**. Per als **xiquets que tinguen catorze anys o menys, els tiquets tenen un preu simbòlic de 5 euros**.  
  
Serra ha agraït, tant a l'Ajuntament, com als espònsors i als aficionats de l'UPB, la seua implicació en l'esdeveniment i ha convidat tota la ciutadania a gaudir de la competició.